Reichahoi

Reichahoi (amtli: Bad Reichenhall) is a Grouße Kroasstod im Beachtsgona Land.

 Log 
Reichahoi liagd in am Doi, wos auf drei Seitn vo Beag umgebm is, blos im Nordostn ko ma a bissl weida ins Oibbnvorland eineschaung. Dodafia is ma aa schnei auf oam vo de Beag drobm, obs da Fuadaheibeag, da Staffa, da Zwiesl, as Muinaheandl oda da Predigtstui mit da Oipgartnrinn is - olle biatns a scheene Aussicht aufn Reichaholla Doikessl. A bissl weida Richtung Soizbuag is dann da Unntasberg, in dem da Kaisa Karl mit seine Untasberga Mandln aufs End vo da Weid wartn duat. Weng da gschütztn geografischn Logn sogt ma zu Reichahoi aa "Meran des Nordens".

 Ortsteile 
 Frooschham
 Kaoistoa
 Kirchberg
 Marzoi Nonn
 Obastod
 Schwarzbooch
 Sankt Zee Staffabruck
 Thumsee
 Türk
 Weisbooch

 Gwässa 
Glei obahoib vo Reichahoi, hinta Karlstoa, ligt da Thumsee, a koida Quellsee mit schee saubam Wassa. Nemdro laafd d Saalach, de spaada bei Soizbuag ind Soizach mündt. D Saalach is untahoib vum Predigtstui aufgstaut, do wead Strom gwunna und im Stausee Kies abbaut. Freara is d Saalach durchd Stod gflossn, is aba dann 1822 weng de vuin Hochwassa aussnumi gleit worn.

 Kurstod 
Weng da guadn Luft und de Solequejn kemman an Haffa Leit zua Erholung noch Reichahoi, wos se desweng aa "Bad" und "Luftkurort" hoassn derf.

 Gschichtlichs 
 Friagschicht 
Da Reichaholla Raum is scho seit da Glocknbechakuitur (ab 2600 v. Kr.) besiedelt gwen. Ma hod in Karlstoa Grabstettn aus da Urnafeidazeit und de Reste vo am keitischn Kultzentrum und ra Münzprägstättn aus da La-Tène-Zeit ausgrom. De Keitn ham des Soiz scho fortschrittlich durch Siedn gwunna. Weil Reichahoi durch des Soiz und sei Log an Handlswege gleng war, san aa de Remma ned dro vorbeikemma, dortn a poor Villn hi'zbaun. Zu Reichahoi ham de damois "ad salinas" gsogt. Se scheinan se aba mit de Germanen guad vatrong z'ham, weils aus da Zeit danoch aa Bajuwarische Grabstättn gebt. Des is aba ned ganz sicha, weil se de Funde zeitlich ned ibaschneidn. D'Legend vazeit, dass de Solequein in da Veikawandarungszeit vagessn worn han, aba dass da Heilige Rupert 696 wiedagfundn hod und dodamid de Salinawiatschaft wieda okurbelt hod.

 Reichahoi und as Soiz 
Scho de Keitn, spaada a de Remma hom in Reichahoi Soiz gwunna. Bei de Keitn wars no eha a familiäre Gschicht, unta de Remma is dann aba gscheit modernisiert worn, und so war de Salin vo Reichahoi de greßte im Umkreis. Scho friara is da Ort "Hal" gnennt worn, weils dortn a Salin gem hod. "Hal" is nemlich des oide keitische Woat fia "Saline". D'Remma hams in "ad salinas" ibasetzt, quasi "bei de Salina". thumb|250px|left|Oide Salin
Spaada im Mittloita is des vagessn worn, und ma hod gmoant de ganzn "Hall"-Ortschaftn hoassn so, oafach weils dortn Soiz gebt. Zwengs da Untascheidung vo de andan Halls hod ma dann "Reichahoi" gsogt, des hod hoassn soin, dass' a reichans "Hall" is wia da Konkurrenzort "Hallein".

De Hallgrafn vo Reichahoi ham im Mittloita auf den Soizhandl aufpasst. Damois war Soiz mordsmassig wertvoi und is aa "weiss' Goid" gnennt worn. De Solequein und de Suadpfanna ham damois am Klosta Sankt Zee und Reichaholla Birga ghert. Ollawei hods Scherarein mit da Konkurrenz aus andane Salinaortschaftn gem, desweng is damois aa de Stadtmaua baut worn, von der heitzdog no a poor Restln umanandastengan.

mini|250px|Reichahoi vom Fuadaheibeag aus gseng, im Hintagrund as Lattngebirg

Im spaadn Middloita hods Probleme gem, weil de Solequein mit Siasswossa vaunreinigt warn. De boarischn Herzög ham se dann olle Quein und Suadpfanna untan Nogl grissn.

De Wittlsbacher ham se dann aba umgschaugt, dass des Siasswassathema vom Tisch kummt. Dodabei is da Grombachstoin entstandn, in dem des Siasswassa untairdisch durch d'ganze Stod g'leit wead, ois Grombooch dann in da Staffabruck wiada ans Liacht kimmt und boid danoch ind Saalach einelaffd.

S'Auffepumpn vo da Sole is scho vorher nimma hendisch gscheng, sondan mit am Paternoster, des bis 1834 in Betrieb war.

Des Soiz is damois aso hergsteit worn, dass ma de Sole zu am dickn, feichtn Baatz zsamkocht hod. Den hod ma dann in Hoizfässa gstopft, trickad und wieda zsammaghaut, dass am End a Puiva übrig war. Oda es is glei in da praktischn "Fassform", natialich ohne des Fass drumarum, vo de Sama otransportiert worn.

1834 hods dann aso brennt, dass de Salin und fast de ganze Stod hi warn. Weils am Kini Ludwig I. aba leid do hod, hod a a richtig scheene grosse Salin higsteit. Zwoa "Riesnradl" warn jetzad fias Pumpn vo da Sole zuastandig, und es hod vier neie Suadheisa gem. De Salin vo damois steht heid no, und de Radln pumpn ollawei no de Sole, wann aa des "Reichnhalla Marknsoiz" inzwischn in da "Nei'n Salin" am Stachus hergsteit wead.

Aussadem wead de Sole fia Kuranwendungen hergnumma.

 Leid wo ma kennt 
 Leid, wo do gwirkt ham 
 Rupert von Salzburg (um 650-718), lokal bessa bekannt ois da Heilige Rupert, Organisator vo da mittloitlalichn Soizgwinnung in Reichahoi. Er is a oana vo de Stadtpatrone vo Reichahoi.
 Carl Muth (1867-1944), Regimekritika mit Verbindung zu da "Weißn Ros".

 Ehrnbirga 
 Fritz Hofmann, Stodhoamatpflega

 In Reichahoi auf d'Weit kemma 
 Da Wiguleus Freschl vo Marzoi (1445-1517), Firschtbischof vo Bassau
 Da Amandus Pachler (1624-1673), Historika, Abt vo Sankt Peta in Soizburg
 Da Andreas Hofer (1629-1684), Komponist, Hofkapellmeista in Soizburg
 Da Gerhard Oberleitner (1659-1714), Abt, hod im Barock z. B. des Kloster Sankt Mang in Füssen baut
 D' Viktoria Savs (1899-1979), Soidatin im Erschtn Weidkriag, "Heldenmadl vo de Drei Zinna"
 Da Baumann Ernst (1906-1985), Fotograf
 Angerer da Ejtane (*1938), Architekt, Fuimarchitekt (Boarischa Fuimpreis), Buidhauer, Kunstmola, Deseina, Autor
 Angerer da Jingare (*1940), Kunstmola, Buidhauer, Komponist; Kuiturpreis vom Beziak Obabayern, Kuiturpreis vo da Stod Reichahoi
 Da Hermann Rumschöttel (*1941), Generaldirektor vo de Staatlichn Archive Bayern
 Da Ringsgwandl (*1948), boarischa Kardiologe, Kabarettist und Liadamacha
 Robert Meyer (*1953), Schauspieler, Regisseur, Direktor der Wiener Volksoper
 Da Söllner Hanse (*1955), boarischa Sänga und Liadamacha
 Da Holzner Stefan (*1968), deitscha Triathlet
 D' Heisl Regina (*1973), deitsche Schirennfahrerin
 D' Friesinger Anni (*1977), deitsche Eisschneileiferin
 Michael Neumayer (*1979), deitscha Schispringa

 Links 

 Stadt Bad Reichenhall
 Tourismus-Seite (Kur GmbH)
 Porträt der Stadt bei Welt.de

 Beleg 

Kategorie:Bad Reichenhall
Kategorie:Ort im Landkreis Berchtesgadener Land
Kategorie:Kurort in Bayern
Kategorie:Heilbad
Kategorie:Große Kreisstadt in Bayern